KIRJALLINEN KYSYMYS E-2790/02 esittäjä(t): Mihail Papayannakis (GUE/NGL) neuvostolle. Kansainvälinen kidutuksen vastainen yleissopimus — Yhdysvaltain pidättäytyminen äänestyksestä.



Virallinen lehti nro 155 E , 03/07/2003 s. 0052 - 0052



KIRJALLINEN KYSYMYS E-2790/02 esittäjä(t): Mihail Papayannakis (GUE/NGL) neuvostolle (4. lokakuuta 2002) Aihe: Kansainvälinen kidutuksen vastainen yleissopimus Yhdysvaltain pidättäytyminen äänestyksestä Yhdysvallat kieltäytyi jokin aika sitten äänestämästä kidutuksen ja muun julman, epäinhimillisen tai halventavan kohtelun tai rangaistuksen vastaisen YK:n uuden yleissopimusluonnoksen puolesta. Yleissopimusluonnoksessa tavoitteena on perustaa kansainvälinen vankiloiden tarkastusjärjestelmä, jotta varmistettaisiin, ettei niissä harjoiteta kidutusta. Yhdysvaltain maan, jolla on erityistä kansainvälistä painoarvoa pidättäytyminen myös äänestyksestä YK:n yleiskokouksessa tosiasiallisesti heikentää yleissopimusta ja toisaalta kumoaa sen sitovuuden kyseisen maan kohdalla. Kun Yhdysvallat jo toisen kerran lyhyen ajanjakson kuluessa, äänestettyään ensin kansainvälisen rikostuomioistuimen perustamista vastaan, kieltäytyy vahvistamasta YK:n kansainvälistä yleissopimusta, voisiko neuvosto kertoa, miten se arvioi tätä kehitystä? Minkä kannan se ottaa yleissopimukseen? Aikooko se varmistaa, että EU:n ehdokasvaltiot ratifioivat yleissopimuksen, sekä harjoittaa voimakkainta kansainvälistä diplomaattista painostusta, jotta yleissopimusluonnosta koskeneesta äänestyksestä pidättäytyneet ja sitä vastaan äänestäneet YK:n jäsenet äänestäisivät sen puolesta yleiskokouksessa? Vastaus (20. helmikuuta 2003) Neuvosto ei ole tietoinen Yhdistyneiden Kansakuntien uudesta kidutuksen vastaisesta yleissopimusluonnoksesta. Yhdysvallat ratifioi YK:n kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen 1. lokakuuta 1994. Ehdotus kidutuksen vastaisen yleissopimuksen valinnaiseksi pöytäkirjaksi, jonka avulla voidaan luoda ehkäisevä kansallinen ja kansainvälinen vankilatarkastuskäyntijärjestely, on hyväksymismenettelyn päätösvaiheessa asianomaisissa YK:n elimissä (ihmisoikeustoimikunta, talous- ja sosiaalineuvosto (Ecosoc) ja yleiskokous). EU on johdonmukaisesti tukenut ehdotusta kidutuksen ehkäisemisen tehostamiseksi käyttämällä kidutuksen vastaisen yleissopimuksen alaista kansainvälistä vierailujärjestelyä. Kidutuksen käytön lopettaminen kaikkialla on yksi EU:n päähuolenaiheista, mistä ovat osoituksena neuvoston 9. huhtikuuta 2001 hyväksymät EU:n politiikan suuntaviivat suhteissa kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä. Ehdotuksesta valinnaiseksi pöytäkirjaksi on neuvoteltu kymmenen vuoden ajan YK:n työryhmässä, ja ihmisoikeustoimikunnan aiemmin tänä vuonna pidettyyn 58. istuntoon mennessä tuli selväksi, että pöytäkirjan tekstistä ei päästäisi yhteisymmärrykseen. Tästä syystä työryhmän puheenjohtaja toimitti kompromissitekstin, joka sisältyi Costa Rican ihmisoikeustoimikunnan 58. istunnossa esittelemään päätöslauselmaehdotukseen, jonka liitteeksi ehdotus valinnaiseksi pöytäkirjaksi otettiin. Tässä yhteydessä EU toimi päättäväisesti ja laaja-alaisesti valinnaisen pöytäkirjaehdotuksen hyväksymisen puolesta tekemällä muun muassa lukuisia virallisia yhteydenottoja useissa pääkaupungeissa, samalla kun Yhdysvallat vastusti edelleen käsiteltävänä olevaa ehdotusta. Yhdistyneiden Kansakuntien yleiskokouksen kolmas komitea hyväksyi 7. marraskuuta 2002 ehdotuksen valinnaiseksi pöytäkirjaksi 104:n äänestäessä puolesta, kahdeksan äänestäessä vastaan ja 37:n pidättyessä äänestämästä. Yhdysvallat, Japani, Israel, Nigeria, Kuuba, Syyria, Kiina ja Vietnam äänestivät vastaan. Yleiskokouksen täysistunto muodostaa lopullisen kannan pöytäkirjaan. Tultuaan hyväksytyksi valinnainen pöytäkirja tulee voimaan sen jälkeen, kun 20 valtiota on sen ratifioinut.